钦定古今图书集成/明伦汇编/氏族典/第177卷 > 田布
## 钦定古今图书集成/明伦汇编/氏族典/第177卷 > 田布

按《唐书田弘正传》：“弘正子布，字敦礼，幼机悟。弘正戍
临清，布知季安且危，密白父，请以众归朝，弘正奇之。
及得魏，使布总亲兵。王师诛蔡，以军隶严绶。蔡平，入
为左金吾卫将军。谏官常论事帝前，同列将麾却之，
布止曰：‘使天子容直臣，毋轻进’。弘正徙成德，以布为
河阳节度使。布所至必省穴将，募战卒，宽赋劝穑，人”
皆安之。长庆初，徙泾原。弘正遇害，魏博节度使李愬
病不能军，公卿议以魏彊而镇弱，且魏人素德弘正，
以布之贤而世其官，可以成功。穆宗遽召布，解缞拜
检校工部尚书、魏博节度使，乘传以行。布号泣固辞，
不听。乃与妻子宾客决曰：“吾不还矣。”未至魏三十里，
跣行，被发号哭而入，居垩室，屏节旄。凡将士老者，兄
事之。禄奉月百万，一不入私门。又发家钱十馀万缗
颁士卒，以牙将史宪诚出麾下可任，乃委以精锐。时
中人屡趣战，而度支馈饷不继，布辄以六州租赋给
军，而宪诚蓄异志，阴欲乘衅。又魏军骄，惮格战，会大
雪，师寒粮乏，军中谤曰：“他日用兵，团粒米尽仰朝廷。
今六州刮肉与镇、冀角死生。虽《尚书》瘠己肥国，魏人
何罪？”宪诚得间，因以摇乱。会有诏分布军合，李光颜
救深州，兵怒不肯东，众遂溃，皆归宪诚，唯中军不动。
布以中军还魏。明日，会诸将议事，众哗。布度众且乱，
即为书谢。帝哭授其从事李石讫，乃入。至几筵，引刀
刺心曰：“上以谢君父，下以示三军。”言讫而绝，年三十
八。赠尚书右仆射，谥曰“孝。”